Gandia reforça el seu dispositiu de seguretat per a l'estiu amb especial atenció a la platja i els grans esdeveniments
19 juny 2025

## Gandia reforça el seu dispositiu de seguretat per a l'estiu amb especial atenció a la platja i els grans esdeveniments19 juny 2025Última actualització: 19 juny 2025

![](../gestion/img/cce58e86212bcf92ab4726ee6f15bc7c9fbf9d9a1827cbf8e4e93d4ac2573310.jpg)  
  

L'Ajuntament de Gandia va acollir ahir la Junta Local de Seguretat en la qual es va abordar el dispositiu especial amb motiu de la temporada estival. A la reunió van assistir representants dels diferents cossos i forces de seguretat de l'Estat.

La trobada va estar presidida per l’alcalde de la ciutat, **José Manuel Prieto**, i va comptar amb la participació del subdelegat del Govern a València, **José Rodríguez Jurado**; la regidora delegada de Seguretat, **Lydia Morant**; el Comissari Principal Cap de la Policia Local, José Martínez Espasa, així com regidors implicats en les àrees relacionades amb el dispositiu.

El subdelegat del Govern a València ha manifestat que “c_om és habitual, la Policia Nacional treballarà de manera coordinada amb la Policia Local i la Unitat Adscrita a la Comunitat Valenciana, Bombers i Guàrdia Civil de Trànsit amb l'objectiu únic que es produïsquen els mínims incidents possibles i la normalitat siga la nota predominant durant la temporada estival a Gandia. Hi haurà tolerància zero amb la violència de gènere i amb el consum d'alcohol i drogues al volant_”.

La regidora de Seguretat va informar del balanç dels temes tractats en la reunió i va posar en valor el reforç del dispositiu ordinari, especialment a la platja, on es desplegarà la unitat de quads de la Policia Local. “_Aquest dispositiu permet una vigilància més pròxima, directa i eficient, centrada a garantir la seguretat de qui gaudeix de les nostres platges tant a l’arena com a l’aigua. Es tracta d’una aposta per un model de proximitat que atén de manera àgil la ciutadania i els visitants_”, va explicar.

Morant també va informar de la intensificació de la presència de la Policia Nacional a la zona marítima, que inclourà unitats especialitzades com la de cavalleria, així com l’activació del SATE (Servei d’Atenció al Turista Estranger), ubicat al retén del Grau. “_Gràcies al SATE, qualsevol visitant podrà presentar denúncies sense necessitat de desplaçar-se al centre urbà. És un servei clau per a oferir una atenció ràpida i adaptada a les necessitats de qui ens visita_”, va assenyalar.

Quant als esdeveniments multitudinaris de l’estiu, la regidora va destacar que ja s’han planificat dispositius específics de seguretat i trànsit per a grans concentracions com la Nit de Sant Joan, el Pirata Rock i el Festival Mediterrània. “_Aquests operatius estaran dissenyats per a prevenir incidents i garantir la mobilitat en els moments de major afluència. Volem que la ciutadania i els visitants puguen gaudir d’aquests esdeveniments amb tranquil·litat i en condicions de màxima seguretat_”.

Un altre dels aspectes destacats va ser el reforç dels Punts Violeta, gràcies a un nou contracte gestionat des del Departament d’Igualtat. “_Els Punts Violeta comptaran amb més personal especialitzat —tècnics, agents d’igualtat, personal sanitari— i tindran una major visibilitat. Incorporarem també protocols específics per a la prevenció de la submissió química, i comptaran amb presència policial per a garantir una intervenció immediata en cas de necessitat. És un pas més en el nostre compromís amb unes festes lliures de violència masclista_”, va subratllar Morant.

Finalment, també es va anunciar que la Delegació del Govern ha autoritzat la instal·lació d’un sistema de videovigilància en diversos barris de la ciutat. “_Les càmeres tenen com a finalitat reforçar la seguretat ciutadana, protegir l’ús pacífic dels espais públics i prevenir actes delictius. S’instal·laran seguint criteris tècnics i complint estrictament els principis de proporcionalitat, idoneïtat i intervenció mínima. És una mesura necessària, argumentada i justificada per a donar resposta a problemàtiques concretes detectades als barris_”, va concloure la regidora.